
	[bookmark: nev]CSÖMÖR ZSÓFIA
Növényorvos
MSc, 3. félév
Budapesti Corvinus Egyetem
Kertészettudományi Kar
	






Témavezetők:
	Dr. Petróczy Marietta
egyetemi adjunktus, BCE KERTK

	Dr. Palkovics László
egyetemi tanár, BCE KERTK

	Tóth Annamária
PhD hallgató, BCE KERTK




A Colletotrichum acutatum első megjelenése húsos som termésén

A Colletotrichum acutatum első megjelenése húsos som termésén
2011 szeptemberében szokatlan tüneteket figyeltünk meg Bársonyoson, Cornus mas terméseken egy magángyűjteményben. Munkánk során célul tűztük ki a tünetek jellemzését, a kártétel felmérését, a kórokozó jellemzését morfológiai- és tenyészbélyegek alapján, a kórokozó azonosítását és jellemzését molekuláris módszerekkel, valamint rokonsági kapcsolatainak feltárását.
A kórokozót PDA, táptalajon izoláltuk. A morfológia jellemzés során 100 konídium hosszúságát és átmérőjét mértük meg, valamint vizsgáltuk a tenyészetek tulajdonságait. A kórokozó patogenitásának ellenőrzését a Koch-féle posztulátumok alapján végeztük el. A molekuláris vizsgálatok során univerzális primereket (ITS5, NL4) használtunk a PCR reakcióhoz. A felszaporított szakaszt klónoztuk, majd nukleotid sorrendjét meghatároztattuk.
A gyümölcsön a tünetek a kocsány felöli részen alakultak ki először, majd onnan terjedtek tovább. A somtermés felületén fénytelen, barna, szabálytalan alakú, besüppedő foltok jelentek meg, melyek gyorsan növekedtek. A foltokban fekete termőtestek jelentek meg, azokon sűrű, ragacsos, narancssárga színű konídium masszát lehetett megfigyelni. A fertőzött gyümölcsök összeaszódtak, összeszáradtak.
Vizsgálataink megkezdésekor a Septoria cornicola, a Discula destructiva és a Colletotrichum acutatum kórokozóról feltételeztük, hogy okozhatják a somterméseken megjelenő, antraknózisra emlékeztető, elváltozásokat. Feltételezéseinket arra alapoztuk, hogy a kórokozók morfológiájukban vagy az okozott tünetekben hasonlítottak az általunk megfigyelt tünetekhez.
A kórokozót a klasszikus mikológiai és molekuláris módszerekkel egyaránt Colletotrichum acutatum-ként azonosítottuk. A kórokozó kártétele Cornus mas terméseken új tudományos eredmény, hiszen sem az átvizsgált irodalmak, sem az USDA adatbázisa nem említi a húsos somot a kórokozó gazdanövényei között a világon.
Bár a húsos som gazdasági jelentősége igen csekély, a Colletotrichum acutatum okozta termésrothadás jelentősége mégis számottevő lehet. Hazánkban súlyos megbetegedést okozott az elmúlt években a meggyültetvényekben, de a szamócának is fontos kórokozója. A Cornus mas igen elterjedt Európában, ezáltal fertőzési forrást jelenthet a korábban említett gyümölcstermő növények számára. Másrészt a hazai faiskolákban is komoly gondokat okozhat, akárcsak Floridában.



